Poenget med krigsøvelsen var at Nato-landene skulle vise sitt fellesoperative samspill på land, til sjøs og i lufta. Soldatene iscenesetta tolv scenarioer. Det ble blant annet overflyging med det nye kampflyet F-35. Soldater stormet stranda og firet seg ned fra helikoptre.

Den såkalte DV-dagen var en del av Nato-øvelsen «Trident Juncture» som foregår i store deler av landet denne uken.

Opprinnelig skulle 42 fly delta, men en del kampfly måtte stå over oppvisningen. Presseoffiser Fredrik Tandberg opplyser til NRK at flyene som skulle ta av fra Bodø måtte stå på bakken. Årsaken var dårlige værforhold lenger nord.

Krass kritikk av øvelsen

Forsvaret varslet på forhånd at det skulle bli en drøy time med «støy og underholdning». Kritikerne har kalt retorikken usmakelig.

Forsvaret oppfordret folk til å få med seg øvelsen. Anbefalingene handlet både om «tur med noe godt i sekken» og «gladbobler» på verandaen. I ettertid anbefalte Forsvaret at sivile holdt avstand og helst så øvelsen på TV.

– Øvelsen øker spenningen mot Russland. Det er noe usmakelig hvor naboer er blitt oppfordret til å ta med gladbobler. Når man i tillegg tillater at det kommer et amerikansk hangarskip kommer det til å øke spenningen mot Russland, sier SVs stortingsrepresentant, Lars Haltbrekken.

Stoltenberg på plass

Over 350 æresgjester var invitert for å overvære det hele fra en VIP-tribune på et gårdsbruk.

VIP-gjestene under DV-dagen Ekspandér faktaboks Disse var blant de 367 inviterte distinguished visitors guests: Natos generalsekretær Jens Stoltenberg

En rekke Nato-topper

Forsvarsminister Frank Bakke-Jensen (H)

Ordfører i Trondheim Rita Ottervik

Statsminister Erna Solberg (H) – hun takket nei til å være med.

Forsvarssjefene i alle 29 Nato-land

Natos generalsekretær, Jens Stoltenberg, kom til Trøndelag mandag.

– Min opplevelse av å reise hjem til Norge og overvære en stor Nato-øvelse, er at Nato er der for Norge, sa Stoltenberg til NRK da han var på vei.

Aksjonister har reagert kraftig på at Nato og Forsvaret gjør krig til show og underholdning. Det vil ikke Stoltenberg være med på. Til NTB, har han sagt at den såkalte styrkedemonstrasjonen på Byneset er et viktig bidrag til åpenhet om «Trident Juncture».

– Det er en del av det å være åpen og tilgjengelig å ha denne type dager.

Oppvisning av våpen og kjøretøy

Også NRK fikk krass kritikk fra enkelte hold etter varselet om at DV-dagen skulle sendes direkte på nett og TV.

Det har vært flere demonstrasjoner rundt i Norge, deriblant i Trondheim.

Etter selve oppvisningen på Byneset tirsdag ettermiddag, hadde 15 nasjoner utstilling med sine siste nyvinninger innen våpen, kjøretøy og annet militært utstyr.